Johan Ammentorp | lex.dk – Dansk Biografisk Leksikon
Johan Ammentorp
Johan Ammentorp, Johan Ludvig Ammentorp, 28.10.1860-11.6.1931, læge. Født på Hvedholm gods, Horne sg., Svendborg amt, død i Kbh., begravet sst. (Garn.). A. blev student 1879 fra Odense, tog medicinsk eksamen 1887, var kandidat ved kommunehospitalet 1887–89, ved Frbg. hospital 1890–91, reservekirurg ved kommunehospitalets 5. afd. 1891–95. Han blev dr. med. 1891 (Den operative Behandling af Cancer recti), var reservelæge i hæren 1895–97, læge ved Kbh.s brandvæsen 1897–1916, blev korpslæge 1897, overlæge 1907, stabslæge 1911, generallæge 1916–30. Han sad i bestyrelsen for adskillige foreninger og komiteer, bl.a. Samfundet for vanføre (fra 1908), Krigsvidenskabeligt selskab (1910–15), Røde kors (1910–16), cancerkomiteen (fra 1913), Antropologisk komité (fra 1928) og var i en årrække formand for Danske lægers hjælpeforening. 1906–30 var han censor ved medicinsk eksamen. Han indførte krigsforbindingspakkerne med komprimerede forbindsstoffer og enkeltmandsforbindingerne der har vist sig meget nyttige under krigsforhold. Han tog initiativet til opførelsen af militærhospitalet på Tagensvej. Verdenskrigen gav ham en vanskelig opgave med organiseringen af militærlægevæsenet og omsorgen for sikringsstyrkens sundhed. Han var en dygtig og human embedsmand og en vindende personlighed.
Forældre: forpagter Hans Christian Ancher A. (1831–96) og Johanne Petrine Krøyer (1821–94). Gift 12.3.1895 i Slagelse med Marie Christiane Rasmussen, født 23.1.1865 i Roskilde, død 25.4.1931 i Kbh., d. af købmand Jens Peter R. (ca. 1836–1912) og Maren Mathiesen (ca. 1838–81). – Bror til Emil A.
R. 1908. DM. 1915. K.2 1918. K.1 1925.
K. K. Brünnich Nielsen i Hospitalstid., LXXIV, 1931 713 f. Em. Saugman: Den da. hærs lægevæsens oprindelse, 1955 226f 237–48. – Levnedsberetning i ordenskapitlet.
Vil du citere denne artikel? Kopier denne tekst og indsæt den i din litteraturliste: Meisen, V.: Johan Ammentorp i Dansk Biografisk Leksikon på lex.dk. Hentet fra https://biografiskleksikon.lex.dk/Johan_Ammentorp